同崔錄事哭鄭員外
作者：盧照鄰
朝代：唐

paragraphs: 文學秋天遠，郎官星位尊。
伊人表時彥，飛譽滿司存。
楚席光文雅，瑤山侍討論。
鳳詞凌漢閣，龜辯罩周園。
已陪東嶽駕，將逝北溟鯤。
如何萬化盡，空嘆九飛魂。
白馬西京驛，青松北海門。
夜臺無曉箭，朝奠有虛尊。
一代儒風沒，千年隴霧昏。
梁山送夫子，湘水弔王孫。
僕本多悲淚，沾裳不待猿。
聞君絕弦曲，吞恨更無言。